Il-Prim Ministru u Mexxej Laburista Joseph Muscat qal il-Gvern qed jaħdem bi strateġija maħsuba. Qal li wara li qed joħloq disa’ impiegi għal kull wieħed li jintilef, ħa diversi miżuri biex jiżdiedu l-flus fil-but, fosthom it-tnaqqis ta’ aktar minn 25 fil-mija fil-kontijiet tad-dawl, tneħħiet it-taxxa tal-bol fuq l-ewwel għall-kopji li ser jixtru l-ewwel dar tagħhom u ingħatat opportunità lin-nisa li jistgħu jibdew jaħdmu għax issa mhux se jħallsu għal childcare. Il-Prim Ministru spjega li l-miżura tal-boll ser tħalli €5,000 fi bwiet il-koppji u dik ta’ childcare ser tħalli fi bwiet il-ġenituri 10 elef ewro meta jitqies kemm kienu jħallsu biex tifel u tifla tinbagħat għall-ħames sigħat kuljum għal tliet snin f’childcare. Dr Muscat qal li dawn il-flus u oħrajn li ser ikunu ffrankati fuq il-petrol u miżuri oħra li ttieħdu fl-aħħar sena flimkien mal-għoti tal-flus li tħallsu żejda fuq reġistrazzjoni tal-karozzi fi żmien Gvern Nazzjonalista ser imorru biex tkompli tikber l-ekonomija, li fi kliem il-Prim Ministru kibret erbgħa darbiet aktar milli kien mistenni. Dr Muscat qal li l-Gvern fl-ewwel sena ta’ din il-leġislatura wettaq 33 fil-mija tal-wegħdi li għamel qabel l-elezzjoni. Spjega li bil-miżuri li ħa l-Gvern ser iħalli aktar flus fi bwiet il-poplu filwaqt li ħabbar li fi żmien li ġej ser jinċentiva liż-żgħażagħ biex ma jonfqux dak kollu li jaqilgħu iżda ifaddlu għall-futur. Dr Muscat qal li l-kwistjoni tal-pensjonijiet ma għandiex tinkwieta lill-pensjonanti tal-lum iżda liż-żgħażagħ li ser ikun pensjonanti fil-futur. Dwar il-parteċipazzjoni tan-nisa fis-suq tax-xogħol Dr Muscat qal li dan il-Gvern irid jibagħat messaġġ ċar li l-mara għandha taspira li tokkupa karigi għolja. Dwar l-għoti tal-vot liż-żgħażagħ ta’ 16-il sena qal li l-Gvern sab ħafna reżistenza li rnexxielu jegħleb u dan ser ikun implimentat dalwaqt. Dr Muscat qal li Gvern Laburista għandu messaġġ pożittiv filwaqt li kritika lill-Oppożizzjoni li ma għandix messaġġ u li kull mhu qed tagħmel huwa li tikkritika lilu kontinwament.